DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN TUARASCÁIL AR AN MEASÚNÚ TIONCHAIR

Fadhbanna

Leis na rialacha atá ann faoi láthair sa Rialachán maidir le Loingsiú Dramhaíola (WSR), ní féidir a áirithiú go leormhaith, maidir le dramhaíl a loingsítear chuig tíortha eile, go ndéantar cóireáil uirthi ar bhealach atá neamhdhíobhálach don chomhshaol agus atá i gcomhréir le hord na réiteach dramhaíola. Sainaithníodh trí ghné a bhaineann leis an bhfadhb seo.

1.Ualach an-trom is ea nósanna imeachta um loingsiú laistigh den Aontas agus is féidir moilleanna eascairt astu, rud a ghearrann costais ar oibreoirí dramhaíola agus ní bhaintear úsáid go forleathan as uirlisí simpliúcháin atá ann cheana.

2.Ní féidir a ráthú, leis na rialacha atá ann faoi láthair, go ndéanfar dramhaíl onnmhairithe a bhainistiú go fónta, ar bhealach lena dtugtar aghaidh ar na seachtrachtaí comhshaoil agus sláinte céanna dá ndéanfaí an chóireáil san Aontas. I ngeall ar spleáchas an Aontais ar onnmhairiú dramhaíola, fágtar go mbíonn sé leochaileach do chur isteach ar an slabhra luacha domhanda, lena n-áirítear srianta tobanna ar allmhairiú agus fágtar go mbíonn sé ag brath ar ábhair thánaisteacha a allmhairiú.

3.Is éard a bhíonn mar thoradh ar acmhainní neamh‑inchomparáide agus comhordú neamhleor an fhorfheidhmithe ná go loingsítear méid mór dramhaíola go neamhdhleathach laistigh den Aontas Eorpach agus lasmuigh de.

Cuspóirí

Is é is cuspóir foriomlán don athbhreithniú ar WSR an comhshaol a chosaint trí loingsithe laistigh den Aontas a éascú, i gcomhréir le prionsabail an gheilleagair chiorclaigh, trína ráthú go ndéantar dramhaíl a loingsítear lasmuigh den Aontas a bhainistiú ar bhealach atá neamhdhíobhálach don chomhshaol agus trí aghaidh a thabhairt ar loingsithe neamhdhleathacha dramhaíola laistigh den Aontas Eorpach agus lasmuigh de.

Roghanna

1.Bunlíne - díriú ar thacaíocht a thabhairt do chur chun feidhme WSR gan athrú a dhéanamh ar an reachtaíocht.

2.Athruithe spriocdhírithe - cur chun feidhme WSR a fheabhsú trí leasuithe spriocdhírithe a dhéanamh ar fhorálacha atá ann cheana.

3.Athruithe struchtúrtha - athchóiriú ar WSR le rialacha simplithe maidir le loingsiú dramhaíola laistigh den Aontas, sásraí nua maidir le honnmhairiú dramhaíola agus forálacha nua chun aghaidh a thabhairt ar loingsithe neamhdhleathacha.

4.Athruithe forleathana - WSR a fheabhsú trí leasuithe spriocdhírithe a dhéanamh ar fhorálacha atá ann cheana agus nósanna imeachta nuachóirithe digitithe a bheartú, creat nua a bhunú chun bainistiú inbhuanaithe dramhaíola onnmhairithe a áirithiú agus an forfheidhmiú a neartú.

An rogha tosaíochta

Is í rogha 4 an rogha tosaíochta. Cur chuige cothrom atá inti ó thaobh na héifeachtachta de (na cuspóirí a bhaint amach) agus ó thaobh na héifeachtúlachta costais de. Cuirtear oibleagáidí idirnáisiúnta an Aontais agus comhréireacht san áireamh freisin. Le rogha 4, laghdófar an t‑ualach maidir le loingsithe dramhaíola laistigh den Aontas, agus cuirfear chun cinn loingsithe dramhaíola a bheidh le hathchúrsáil. Comhlíonann sí cuspóir an Aontais maidir le deireadh a chur le honnmhairiú a fhadhbanna dramhaíola trína áirithiú go ndéantar cóireáil ar dhramhaíl ar bhealach inbhuanaithe, agus oibleagáidí idirnáisiúnta dlíthiúla an Aontais á n‑urramú ag an am céanna. Ar deireadh, rannchuidíonn sí chun gur fearr a thabharfar aghaidh ar loingsithe neamhdhleathacha dramhaíola. Ní bhíonn costais iomarcacha ná ní chuirtear isteach go mór ar mhargaí dramhaíola mar thoradh ar rogha 4. Liostaítear thíos na cuir chuige de réir an chuspóra a chumhdaítear le rogha 4.

Loingsithe laistigh den Aontas

·WSR a nuachóiriú trí aistriú sainordaitheach chuig malartú digiteach sonraí ar fud an Aontais.